Broj: 711-I-1820-P-249-19/20-03-11

Zagreb, 27. kolovoza 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Ante Bačića, zastupnika u Hrvatskom saboru,** na 96. sjednici, održanoj 27. kolovoza 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Ante Bačića, zastupnika u Hrvatskom saboru, neće se pokrenuti, s obzirom da** **iz prikupljenih podataka i dokumentacije u postupku redovite provjere podataka iz izvješća o imovinskom stanju dužnosnika, povodom zaprimljene prijave u kojoj se navodi kako dužnosnik nije u izvješću o imovinskom stanju prijavio stjecanje nekretnine-stana u Splitu, nije utvrđen nesklad odnosno nerazmjer između prijavljene imovine iz podnesenog izvješća i stanja imovine dužnosnika kako proizlazi iz pribavljenih podataka od nadležnih tijela.**

Obrazloženje

Povjerenstvo je dana 31. srpnja 2019.g. zaprimilo neanonimnu prijavu podnesenu protiv dužnosnika Ante Bačića, zastupnika u Hrvatskom saboru, povodom koje je otvoren predmet broj: P-249/19.

U prijavi se u bitnom navodi kako je prijavljeni dužnosnik nedavno kupio nekretninu – stan u Splitu, koju nije prijavio u izvješću o imovinskom stanju dužnosnika. U prijavi se navodi i adresa predmetne nekretnine.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da je Ante Bačić 19. lipnja 2017.g. stupio na dužnost zastupnika u Hrvatskom saboru, stoga je, povodom obnašanja navedene dužnosti, obvezan postupati sukladno odredbama ZSSI.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Sukladno članku 39. stavku 4. ZSSI-a podnositelju prijave jamči se zaštita anonimnosti.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Uvidom u podnesena Izvješća o imovinskom stanju dužnosnika Povjerenstvo je utvrdilo kako je dužnosnik Ante Bačić podnio slijedeća izvješća: dana 11. srpnja 2017.g povodom stupanja na dužnost, dana 27. rujna 2017.g. povodom ispravka podataka, dana 24. prosinca 2018.g. povodom promjene i dana 9. svibnja 2019.g. povodom ispravka podataka.

Radi provjere podataka iz podnesenih izvješća, a obzirom na zaprimljenu prijavu, Povjerenstvo je izvršilo uvid u ISPU sustav Porezne uprave, zajednički informacijski sustav zemljišnih knjiga i katastra te je provelo redovitu provjeru podataka kroz informatički sustav Povjerenstva za automatsku redovitu provjeru. Iz prikupljenih podataka i dokumentacije nije utvrđen nesklad između podataka prijavljenih u podnesenim izvješćima i podataka prikupljenih od nadležnih tijela.

Obzirom da se u prijavi navodi kako je dužnosnik tijekom 2019.g. stekao nekretninu, što predstavlja bitnu promjenu na imovini koju je dužnosnik, sukladno članku 8. stavku 2. ZSSI-a, dužan prijaviti Povjerenstvu istekom godine u kojoj je do te promjene došlo, Povjerenstvo je i u 2020.g. izvršilo uvid u sustav zemljišnih knjiga te je utvrđeno da dužnosnik nije evidentiran kao vlasnik nekretnine.

Povjerenstvo također napominje kako je iz podataka dostavljenih Povjerenstvu u izvješću o imovinskom stanju dužnosnika utvrđeno kako je dužnosnik neoženjen te da nema djece pa u tom smislu ne može biti u obvezi prijavljivanja imovine predmetnih osoba.

Slijedom svega navedenog, iz prikupljenih podataka i dokumentacije u postupku redovite provjere podataka iz izvješća o imovinskom stanju dužnosnika nije utvrđen nesklad odnosno nerazmjer između prijavljene imovine iz podnesenog izvješća i stanja imovine dužnosnika kako proizlazi iz pribavljenih podataka od nadležnih tijela pa je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ante Bačić, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana